Hackergruppe har neglet 86 millioner musiknumre fra Spotify

En international piratgruppe hævder at have kopieret stort set hele musikbiblioteket fra Spotify. Ifølge gruppen rummer datadumpet omkring 86 millioner musiknumre og fylder knap 300 terabyte. Ambitionen er at stille materialet frit til rådighed på nettet – et skridt, der rejser alvorlige spørgsmål om ophavsret, datasikkerhed og musikbranchens digitale sårbarhed.

Gruppen bag kalder sig Anna’s Archive og er i forvejen kendt for at indsamle og dele bøger og akademiske tekster fra såkaldte skyggebiblioteker. Nu har de udvidet projektet til musik. I et indlæg beskriver gruppen, at de over en længere periode fandt en metode til at indsamle indhold fra Spotify i stor skala. Målet, hævder de, er ikke pirateri for profit, men digital bevaring af kultur.

Ifølge gruppens egne tal omfatter arkivet metadata for omkring 256 millioner numre og egentlige lydfiler for 86 millioner sange. Det dækker musik fra mere end 15 millioner kunstnere og over 58 millioner albums. Gruppen hævder samtidig, at samlingen repræsenterer omkring 99,6 procent af alle afspilninger på platformen – altså det, de fleste faktisk lytter til.

Planen er at frigive musikken i etaper, sorteret efter popularitet. I praksis betyder det, at de mest streamede numre vil blive gjort tilgængelige først, mens mindre kendte udgivelser følger senere. Gruppen erkender åbent, at deling og download af materialet bryder ophavsretslovgivningen, men argumenterer for, at musik – ligesom bøger og forskning – bør bevares i et samlet arkiv for fremtiden.

Spotify har lukket hullet

Spotify bekræfter over for Engadget, at der har været tale om ulovlig aktivitet. En talsperson oplyser, at platformen har identificeret og lukket brugerkonti, som blev anvendt til masseindsamling af indhold, og at der nu er indført nye sikkerhedsforanstaltninger for at forhindre lignende angreb. Samtidig understreger Spotify, at virksomheden arbejder tæt sammen med musikbranchen for at beskytte kunstnernes rettigheder.

For almindelige brugere ændrer sagen ikke umiddelbart noget i hverdagen. Din konto er ikke i fare, og der er ingen tegn på, at personlige oplysninger er lækket.

For musikere og pladeselskaber er konsekvenserne potentielt langt mere alvorlige. Et frit tilgængeligt arkiv i den skala kan underminere indtægtsmodeller, der i forvejen er pressede, og genåbner den gamle debat om, hvorvidt streamingtjenester reelt kan beskytte indhold i en digital verden, hvor kopiering altid er et klik væk.

Hackergruppe har neglet 86 millioner musiknumre fra Spotify