Snart kan du lave dine egne hits på Spotify

Spotify er på vej med en ny AI-funktion, der kan gøre helt almindelige Premium-brugere til remixere. Sammen med Universal Music Group åbner streamingtjenesten for, at brugere kan lave egne coverversioner og remix af sange fra udvalgte kunstnere. Funktionen bliver ikke en del af det almindelige Premium-abonnement. Spotify beskriver den som et betalt tillæg, så brugerne skal altså betale ekstra for at lege med musikken.

Det lyder som en ny legeplads for musikfans. Men det er også Spotifys forsøg på at løse et voksende problem: AI-musik findes allerede overalt, men ofte uden klare aftaler med kunstnere og sangskrivere.

AI-musik med tilladelse

Det nye værktøj skal ifølge Spotify bygges på generativ AI og kun bruge musik fra kunstnere og sangskrivere, der aktivt vælger at være med. Til gengæld skal de have betaling, når deres musik bruges i fan-skabte coverversioner og remix. Spotify kalder selv modellen for en måde at sikre “consent, credit, and compensation” – altså samtykke, kreditering og betaling.

– Fan-skabte cover-udgaver og remixes er det næste. Det, vi bygger, er baseret på samtykke, kreditering og kompensation til de kunstnere og sangskrivere, der deltager, siger Spotifys co-CEO Alex Norström.

For brugerne kan det betyde, at man lovligt kan skabe sin egen version af en kendt sang direkte i Spotify – uden at skulle rode med eksterne AI-tjenester, tvivlsomme uploads eller rettighedsproblemer.

Universal kalder det artist-centreret

Universal Music Group, der sidder på et enormt katalog af musik, ser aftalen som en ny måde at få fans tættere på kunstnerne.

– De mest værdifulde innovationer i musikbranchen bringer altid kunstnere og fans tættere sammen, siger UMG-chef Sir Lucian Grainge.

Han kalder initiativet artist-centreret og baseret på ansvarlig AI. Det er næppe tilfældigt. Musikbranchen har brugt de seneste år på at kæmpe med AI-genererede sange, falske stemmer og uofficielle remix, der kan gå viralt uden at rettighedshaverne får en krone. Her forsøger Spotify og Universal at gøre det samme fænomen til en kontrolleret betalingsfunktion.

Bliver remix den nye karaoke?

Spotify har endnu ikke sagt, hvornår funktionen lanceres, eller hvad den kommer til at koste. Det er heller ikke klart, hvilke kunstnere der bliver en del af ordningen fra start. Men retningen er tydelig: Spotify vil ikke kun være stedet, hvor du lytter til musik. Det vil også være stedet, hvor du laver noget med den.

For musikfans kan det blive en slags moderne karaoke med AI-motor. For kunstnere kan det blive en ny indtægtskilde. Og for Spotify kan det blive endnu en måde at få brugerne til at betale mere end det almindelige Premium-abonnement.

Snart kan du lave dine egne hits på Spotify