Spotify giver gratis-brugere en uventet gave

Spotify har længe holdt én af de mest basale funktioner låst bag Premium-abonnementet: muligheden for at trykke play på præcis den sang, du vil høre. Men fra i dag får også de gratis brugere lov til at vælge frit.

Indtil nu har det ellers været en tålmodighedsprøve at bruge Spotify uden at betale. Ville du høre et bestemt nummer, måtte du starte en hel playliste eller et album og håbe på, at det dukkede op i shuffle-rækken – med meget begrænsede muligheder for at springe videre.

Med den nye opdatering kan du som gratis-bruger søge en sang frem, trykke på den i et album eller vælge den fra en ven, der deler musik med dig – og så spiller den med det samme. Funktionen rulles ud globalt, og ændringen er allerede trådt i kraft.

Der er dog stadig grænser for, hvor luksuriøs den gratisversion er. Du skal fortsat høre reklamer, og antallet af skips er stadig begrænset. Offline-afspilning og hifi-lyd er også forbeholdt Premium.

Bedre udsigt fra de billige pladser

Alligevel er der tale om en markant forbedring af gratis-oplevelsen. Når du lægger det sammen med personlige anbefalinger, daglige AI-genererede playlister og de nye daylists, er Spotify Free mere attraktivt end nogensinde – hvis du altså kan leve med reklamerne.

Spotify giver gratis-brugere en uventet gave